b'\n_START_ARTICLE_\nDido\n_START_SECTION_\nBiografie\n_START_PARAGRAPH_\nDido Florian Cloud de Bounevialle O\'Malley Armstrong s-a n\xc4\x83scut la data de 25 decembrie a anului 1971. Mama sa, Claire (n\xc4\x83scut\xc4\x83 Collins) este o poet\xc4\x83 de origine francez\xc4\x83, iar tat\xc4\x83l s\xc4\x83u, William O\'Malley Armstrong (9 noiembrie 1938 - 22 decembrie 2006) a fost un publicist \xc8\x99i director la editura Sidgwick & Jackson, av\xc3\xa2nd ascenden\xc8\x9bi irlandezi._NEWLINE_Numit\xc4\x83 informal dup\xc4\x83 regina mitologic\xc4\x83 a Cartaginei, Dido a fost educat\xc4\x83 la \xc8\x99coala pentru fete City of London Girls\' apoi la \xc8\x98coala Westminster. Deoarece este n\xc4\x83scut\xc4\x83 \xc3\xaen ziua de Cr\xc4\x83ciun, de-a lungul copil\xc4\x83riei ea nu \xc3\xae\xc8\x99i serba ziua de na\xc8\x99tere ci o celebra cu s\xc4\x83rb\xc4\x83toarea din aceea\xc8\x99i zi. _NEWLINE_Dup\xc4\x83 ce a furat un flaut de la \xc8\x99coal\xc4\x83, p\xc4\x83rin\xc8\x9bii s\xc4\x83i au \xc3\xaenscris-o \xc3\xaen \xc8\x98coala de muzic\xc4\x83 \xc8\x99i teatru Guildhall din Londra, Anglia. \xc3\x8en adolescen\xc8\x9b\xc4\x83, Dido a \xc3\xaenv\xc4\x83\xc8\x9bat s\xc4\x83 c\xc3\xa2nte la pian, flaut \xc8\x99i violin\xc4\x83. Dido a lucrat o perioad\xc4\x83 ca agent literar \xc8\x99i a studiat dreptul la Colegiul Birkbeck. Totu\xc8\x99i, ea nu a terminat niciodat\xc4\x83 acest curs, prefer\xc3\xa2nd s\xc4\x83 \xc3\xae\xc8\x99i concentreze timpul \xc3\xaen muzic\xc4\x83. Apoi ea a \xc3\xaenv\xc4\x83\xc8\x9bat s\xc4\x83 c\xc3\xa2nte la chitar\xc4\x83, \xc3\xaendem\xc3\xa2nare pe care a demonstrat-o \xc3\xaen perioada turneului de promovare dedicat albumului Life for Rent din 2004.\n_START_SECTION_\n1995 - 1997: Primele \xc3\xaenregistr\xc4\x83ri\n_START_PARAGRAPH_\n\xc3\x8en anul 1995, Dido a \xc3\xaenceput s\xc4\x83 \xc3\xaenregistreze melodii, pe care lea-a inclus pe o compila\xc8\x9bie numit\xc4\x83 Odds & Ends, care a fost trimis\xc4\x83 la casa de \xc3\xaenregistr\xc4\x83ri Nettwerk. Compania i-a oferit un contract dup\xc4\x83 ce le-a st\xc3\xa2rnit interesul prin colaborarea cu forma\xc8\x9bia Faithless, pentru care interpreta a \xc3\xaenregistrat vocea de fundal a unor melodii. Rollo Armstrong, fratele lui Dido, face parte din Faithless. Colec\xc8\x9bia a fost comercializat\xc4\x83 de c\xc4\x83tre Nettwerk \xc3\xaen 1995 \xc8\x99i con\xc8\x9binea melodii finisate ale interpretei dar \xc8\x99i demo-uri. Unele dintre piesele incluse pe Odds & Ends au ap\xc4\x83rut \xc8\x99i pe albumul s\xc4\x83u de debut, No Angel. "Take My Hand" a devenit melodie bonus pentru No Angel \xc3\xaen timp ce "Sweet Eyed Baby" a fost remixat\xc4\x83 \xc8\x99i renumit\xc4\x83 \xc3\xaen "Don\'t Think of Me", iar piesele "Worthless" \xc8\x99i "Me" au fost comercializate exclusiv pe versiunea japonez\xc4\x83 a albumului._NEWLINE_Cu ajutorul albumului Odds & Ends Dido a atras asupra ei aten\xc8\x9bia companiei Arista Records, care a negociat o colaborare cu casa de \xc3\xaenregistr\xc4\x83ri a fratelui s\xc4\x83u, Cheeky Records cu care interpreta avea deja un contract. Dido a semnat un contract cu Arista care s-a ocupat de promovarea sa \xc3\xaen S.U.A..\n_START_SECTION_\n2008 - prezent: Safe Trip Home\n_START_PARAGRAPH_\nLa finele lui 2005, interpreta a \xc3\xaenceput s\xc4\x83 scrie texte \xc8\x99i s\xc4\x83 compun\xc4\x83 melodii pentru cel de-al treilea album de studio al s\xc4\x83u. Materialul discografic a fost produs de c\xc4\x83tre Jon Brion \xc8\x99i Dido, iar printre colaboratorii albumului se num\xc4\x83r\xc4\x83 Brian Eno, Questlove, Mick Fleetwood, Rollo Armstrong \xc8\x99i Matt Chamberlain. O mare parte dintre sesiunile de \xc3\xaenregistrare au avut loc \xc3\xaen Londra, la Abbey Road \xc8\x99i \xc3\xaen locuin\xc8\x9ba lui Jon Brion din Los Angeles._NEWLINE_Pagina web oficial\xc4\x83 a interpretei a fost relansat\xc4\x83 pentru a coincide cu startul comercializ\xc4\x83rii noului material discografic. Lansarea albumului a fost decalat\xc4\x83 \xc3\xaen repetate r\xc3\xa2nduri, nefiind precizate cauzele. Primul single extras de pe acest LP, intitulat \xe2\x80\x9eDon\'t Believe in Love\xe2\x80\x9d, a \xc3\xaenceput s\xc4\x83 fie promovat la finele lunii septembrie, \xc3\xaens\xc4\x83 a e\xc8\x99uat \xc3\xaen \xc3\xaencercarea de a avea un impact major asupra industriei muzicale din Europa, ob\xc8\x9bin\xc3\xa2nd pozi\xc8\x9bii modeste \xc3\xaen clasamentele de specialitate._NEWLINE_La data de 17 noiembrie 2008 a \xc3\xaenceput comercializarea celui de-al treilea album de studio al lui Dido, intitulat Safe Trip Home, iar c\xc3\xa2ntecul \xe2\x80\x9eLook No Further\xe2\x80\x9d a fost lansat ca \xc8\x99i single digital gratuit, put\xc3\xa2nd fi desc\xc4\x83rcat de oricine de pe site-ul oficial al interpretei.  Safe Trip Home a fost foarte aclamat de c\xc4\x83tre criticii de specialitate, ziarul britanic The Observer caracteriz\xc3\xa2ndu-l drept o \xe2\x80\x9ecolec\xc8\x9bie de c\xc3\xa2ntece pline de maturitate \xc8\x99i asprime...un disc \xc3\xaen memoria tat\xc4\x83lui s\xc4\x83u, care ar fi fost cu siguran\xc8\x9b\xc4\x83 m\xc3\xa2ndru de realizarea fiicei sale\xe2\x80\x9d._NEWLINE_Din punct de vedere comercial, discul Safe Trip Home nu a reprezentat un succes major, ob\xc8\x9bin\xc3\xa2nd pozi\xc8\x9bii medii \xc3\xaen clasamentele de specialitate, devenind cel mai slab clasat album al lui Dido.\n_START_SECTION_\nAlte activit\xc4\x83\xc8\x9bi muzicale\n_START_PARAGRAPH_\nDe\xc8\x99i Dido are o carier\xc4\x83 solo solid\xc4\x83, ea a preferat s\xc4\x83 colaboreze cu diver\xc8\x99i arti\xc8\x99ti. Interpreta a ajutat la scrierea unor melodii ale forma\xc8\x9biei Faithless. Ea a \xc3\xaenregistrat \xc8\x99i fundalul vocal pentru c\xc3\xa2teva piese ale trupei, incluz\xc3\xa2nd One Step Too Far - care a fost lansat\xc4\x83 \xc3\xaen Regatul Unit sub statutul de single \xc3\xaen edi\xc8\x9bie limitat\xc4\x83, care a debutat pe pozi\xc8\x9bia num\xc4\x83rul \xc8\x99ase \xc3\xaen topuri. Dido a \xc3\xaenregistrat \xc8\x99i melodia No Roots de pe cel de-al patrulea album Faithless. Rollo Armstrong, fratele lui Dido scris \xc8\x99i compune melodii pentru materialele discografice ale interpretei, incluz\xc3\xa2nd mai multe melodii care apar pe albumele No Angel \xc8\x99i Life for Rent. Dido a \xc3\xaenregistrat fundalul vocal pentru toate albumele forma\xc8\x9biei Faithless, din 1996 (Reverence) p\xc3\xa2n\xc4\x83 \xc3\xaen 2006 (To All New Arrivals). Dido a \xc3\xaenregistrat al\xc4\x83turi de fratele s\xc4\x83u un CD creat pentru a acompania cartea pentru copii pe care a scris-o Rollo \xc3\xaempreun\xc4\x83 cu Jason White, intitulat\xc4\x83 Safe from Harm; CD-ul poart\xc4\x83 numele c\xc4\x83r\xc8\x9bii, iar artistul este Dusted (proiect muzical format din Rollo \xc8\x99i Mark Bates)._NEWLINE_\xc3\x8en anul 2006, Dido a re-lansat melodia Christmas Day, care a ajuns p\xc3\xa2n\xc4\x83 pe pozi\xc8\x9bia cu num\xc4\x83rul 60 \xc3\xaen clasamentele de specialitate din Regatul Unit. Piesa a ap\xc4\x83rut ini\xc8\x9bial pe un EP lansat \xc3\xaen 2001 intitulat "All You Want" (single de pe albumul No Angel)._NEWLINE_Dido a \xc3\xaenregistrat fundalul vocal \xc8\x99i pentru al\xc8\x9bi arti\xc8\x99ti: Feel like Fire pentru albumul Shaman, al lui Carlos Santana din 2002 \xc8\x99i un duet cu Rufus Wainwright, intitulat I Eat Dinner (When the Hunger\'s Gone) pentru coloana sonor\xc4\x83 a filmului Bridget Jones: La limita ra\xc8\x9biunii._NEWLINE_Annie Lennox i s-a al\xc4\x83turat lui Dido \xc8\x99i altor 22 de c\xc3\xa2nt\xc4\x83re\xc8\x9be pentru a atrage aten\xc8\x9bia asupra transmiterii frecvente a SIDA de la mam\xc4\x83 la copil din Africa prin intermediul unei melodii. Single-ul, intitulat Sing, a fost lansat de Ziua mondial\xc4\x83 de lupt\xc4\x83 \xc3\xaempotriva maladiei SIDA - 1 decembrie, 2007, \xc3\xaen conjunctur\xc4\x83 cu apari\xc8\x9bia lui Annie Lennox \xc3\xaen concertul \xc3\xaen onoarea lui Nelson Mandela, 46664 din Afrira de Sud.\n_START_SECTION_\nVia\xc8\x9ba personal\xc4\x83\n_START_PARAGRAPH_\nDup\xc4\x83 lansarea albumului No Angel din 1999 \xc8\x99i turneul de promovare care a urmat a destabilizat rela\xc8\x9bia pe care o avea Dido cu logodnicul s\xc4\x83u, avocat din lumea showbiz-ului, Bob Page, dup\xc4\x83 o rela\xc8\x9bie de \xc8\x99apte ani. De\xc8\x99i ea a declarat c\xc4\x83 Page devenise "un agent liber \xc3\xaen toate sensurile", cei doi au r\xc4\x83mas prieteni. C\xc3\xa2teva dintre melodiile incluse pe albumul No Angel fac referire indirect la rela\xc8\x9bia artistei cu Page. Dup\xc4\x83 ce a c\xc3\xa2\xc8\x99tigat premiul Ivor Novello, pentru cel mai bun text al unei melodii (Thank You), interpreta a men\xc8\x9bionat c\xc4\x83 textul melodiei transmite dorul pe care i-l poart\xc4\x83 fostului s\xc4\x83u iubit. "Melodia \'Thank You\' descrie acea rela\xc8\x9bie. "Faptul c\xc4\x83 sunt singur\xc4\x83 \xc3\xaen acest moment, arat\xc4\x83 o latur\xc4\x83 mult mai psihologic\xc4\x83 a albumului meu".'